section_heading: Početak
paragraph_text: Dvadesetosmogodišnji lutkar John Chandagnac 1718. putuje trojarbolnim trgovačkim brodom Gromoglasni Carmichael na Karibe kako bi pronašao svog strica Sebastiana koji je godinama ranije prevario njegovog oca Francoisa i ukrao mu nasljedstvo što ga je osudilo na siromaštvo i preranu smrt. Brodom putuje i jednoruki bivši profesor Benjamin Hurwood, njegova kći Elizabeth i njezin liječnik Leo Friend. Za vrijeme puta brod biva napadnut i zarobljen od piratskog brodića Jenny kojim zapovijeda Philip Davies. Tijekom napada se otkriva da su Hurwood i Friend suradnici pirata. Chandagnac ranjava Daviesa mačem i pirati ga prisilno uzimaju u posadu te Carmichaelom otplovljavaju prema piratskom otoku New Providence na Bahamima. Pirati mu nadjevaju ime Jack Shandy a on uči da se među piratima i vračevima Novog svijeta još uvijek koristi magija koju i Hurwood i Friend prakticiraju.